Okresná prokuratúra Galanta 
Obrancov mieru 2, 924 29 Galanta 1

Sp. zn. : 3 Pv 291/15/2202	Galanta, 26.5.2015
EEČ : 2-17-114-2015

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátorka Okresnej prokuratúry Galanta
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
ako dcéry XXXXX, nar. XXXXX si všade tam, kde sa zdržiava pravidelne neplní svoju vyživovaciu povinnosť, hoci mu to vyplýva zo Zákona o rodine č. 36/2005 Z.z. a taktiež bol rozsudkom Okresného súdu Galanta vedením pod číslom konania: XXXXX zo dňa 23. 06. 2014, ktorý nadobudol právoplatnosť dňa 09. 07. 2014 zaviazaný prispievať na výživu svojej dcéry Niny mesačne sumou 50,- Eur k rukám jej matky XXXXX, nar. XXXXX trvale bytom XXXXX, vždy do 15-teho dňa toho ktorého mesiaca vopred, pričom si túto vyživovaciu povinnosť riadne neplní, čím mu za mesiace január 2015, február 2015, marec 2015 a apríl 2015 vznikol dlh na bežnom výživnom vo výške 200,- Eur,

lebo zanikla trestnosť činu

Odôvodnenie:
Poverený príslušník PZ Okresného riaditeľstva PZ Galanta uznesením sp. zn. ORP-XXXXX5 zo dňa 28. 04. 2015 začal podľa § 199 ods. 1 Trestného poriadku trestné stíhanie vo veci a zároveň podľa § 206 ods. 1 Trestného poriadku vzniesol obvinenie XXXXX za prečin zanedbania povinnej výživy podľa § 207 ods. 1 Trestného zákona, ktorého sa mal obvinený dopustiť na tom skutkovom základe, ako je uvedené vo výrokovej časti tohto uznesenia. 

	Dôkazmi zadováženými v priebehu prípravného konania bolo preukázané spáchanie skutku, a to jednak priznaním sa obvineného, ktorý počas výsluchu dňa   uviedol, že si je vedomý toho, že má povinnosť platiť na svoju dcéru XXXXX, nar. XXXXX výživné tak ako je uvedené v rozsudku Okresného súdu v Galante, č.k. XXXXX zo dňa 23.06.2014, právoplatného dňom 09.07.2014, teda 50,- Eur vždy do 15-teho dňa toho ktorého mesiaca, ale dňa 29.04.2015 svoj dlh na výživnom v plnej výške uhradil. Dlh na výživnom mu vznikol z dôvodu, že pracuje ako živnostník a neboli mu uhrádzané faktúry firmou, pre ktorú pracoval, pričom iný príjem nemal a dostal sa do finančnej tiesne. 

Z výpovede svedkyne - poškodenej XXXXX vyplýva, že otec jej dcéry XXXXX si riadne nesplnil jeho vyživovaciu povinnosť od mesiaca január 2015, čím vznikol dlh na výživnom vo výške 200,- Eur. Ďalej uviedla, že dňa 29.04.2015 XXXXX dlh na výživnom v plnej výške uhradil a zaslal jej sumu vo výške 200,- Eur. Súčasne uviedla, že riadnym neplnením vyživovacej povinnosti netrpela jej dcéra hmotnou núdzou.  

 	Podľa § 215 ods. 1 písm. h) Trestného poriadku prokurátor zastaví trestné stíhanie, ak zanikla trestnosť činu.

Podľa § 86 ods. 1 písm. a) Trestného zákona trestnosť trestného činu zaniká aj vtedy, ak ide o trestný čin zanedbania povinnej výživy podľa § 207, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.
  
	Z uvedených skutočností teda vyplýva, že obvinený svojím konaním splnil podmienky uvedené v ustanovení § 86 ods.1 písm. a) Trestného zákona o účinnej ľútosti pri trestnom čine zanedbania povinnej výživy podľa § 207 Trestného zákona.

	Z vyššie uvedených dôvodov som preto rozhodla tak, ako je to uvedené vo výrokovej často tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.

JUDr. Barbara Eliašová, LL.M
prokurátorka